Document ID: 31990R2036

*****
ΚΑΝΟΝΙΣΜΟΣ (ΕΟΚ) αριθ. 2036/90 ΤΟΥ ΣΥΜΒΟΥΛΙΟΥ
της 16ης Ιουλίου 1990
για την επιβολή δασμού αντιντάμπινγκ στις εισαγωγές σιδηροβορίου καταγωγής Ιαπωνίας και για την οριστική είσπραξη των προσωρινών δασμών αντιντάμπινγκ που έχουν επιβληθεί σε αυτές τις εισαγωγές
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,
την πρόταση της Επιτροπής, μετά από διαβουλεύσεις στο πλαίσιο της συμβουλευτικής επιτροπής όπως προβλέπεται από τον προαναφερόμενο κανονισμό,
Εκτιμώντας ότι:
Α. Προσωρινά μέτρα
(1) Με τον κανονισμό (ΕΟΚ) αριθ. 665/90 (2) η Επιτροπή επέβαλε προσωρινό δασμό αντιντάμπινγκ 23,3 % της καθαρής τιμής για το προϊόν ελεύθερο στα σύνορα της Κοινότητας, επί των εισαγωγών σιδηροβορίου καταγωγής Ιαπωνίας, με εξαίρεση το σιδηροβόριο που κατασκευάζεται και εξάγεται από την Yahagi Iron Co. Ltd, Nagoya, για την οποία ο προσωρινός δασμός που επιβλήθηκε ήταν 11,4 %.
Β. Μεταγενέστερη διαδικασία
(2) Αφού ενημερώθηκαν σχετικά με τα κύρια συμπεράσματα της προκαταρκτικής έρευνας, τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός μηνός από την έναρξη ισχύος του κανονισμού (ΕΟΚ) αριθ. 665/90. Μόνον ένας εξαγωγέας γνωστοποίησε τις απόψεις του όσον αφορά τα προσωρινά μέτρα.
Γ. Ντάμπινγκ
(3) Ο εξαγωγέας προέβαλε αντιρρήσεις ως προς το γεγονός ότι τα διαφορετικά περιθώρια ντάμπινγκ ισοδυναμούσαν προς τους προσωρινούς δασμούς που επέβαλε η Επιτροπή, όπως αναφέρεται στο σημείο 1 του αιτιολογικού.
(4) Ωστόσο, η Επιτροπή εφήρμοσε την ίδια μεθοδολογία για τον καθορισμό της κανονικής αξίας και της τιμής εξαγωγής στις εγκαταστάσεις των ιαπωνικών εταιρειών που είναι γνωστές ως εξαγωγής σιδηροβορίου. Με βάση τις διαφορετικές τιμές που εφήρμοσαν αυτές οι εταιρείες, τα περιθώρια του ντάμπινγκ που διαπιστώθηκαν καθορίστηκαν σε διαφορετικά επίπεδα.
(5) Επιπλέον, ο ίδιος εξαγωγέας τόνισε επίσης το γεγονός ότι η Επιτροπή όφειλε να λάβει υπόψη, για τους λόγους σύγκρισης των τιμών, τις διάφορες μορφές σιδηροβορίου (σε κόκκους, σε σκόνη και σε σβώλους).
Όσον αφορά την επίδραση που έχουν οι διάφορες διαθέσιμες μορφές σιδηροβορίου στη δυνατότητα σύγκρισης των τιμών, δεν προβλήθηκε κανένα νέο επιχείρημα από τον εν λόγω εξαγωγέα το οποίο θα μπορούσε να δικαιολογήσει την αλλαγή της προσέγγισης που αναφέρεται στο σημείο 13 του αιτιολογικού του κανονισμού (ΕΟΚ) αριθ. 665/90.
Πάντως πρέπει να τονιστεί ότι ακόμα και αν εφαρμοστεί η προσέγγιση που πρότεινε ο εν λόγω εξαγωγέας, δεν θα καθορίζονταν χαμηλότερα περιθώρια από αυτά που καθορίστηκαν στον κανονισμό (ΕΟΚ) αριθ. 665/90.
(6) Δεδομένου ότι δεν υποβλήθηκε κανένα νέο αποδεικτικό στοιχείο ως προς το ντάμπινγκ μετά την επιβολή του προσωρινού δασμού σχετικά με τις εισαγωγές καταγωγής Ιαπωνίας, η Επιτροπή θεώρησε οριστικά τα συμπεράσματα που διατυπώθηκαν στον κανονισμό (ΕΟΚ) αριθ. 665/90.
Δ. Ζημία
(7) Εφόσον κανένα ενδιαφερόμενο μέρος δεν υπέβαλε κανένα νέο στοιχείο όσον αφορά τα προσωρινά συμπεράσματα της Επιτροπής για τη ζημία, θεωρούνται οριστικά τα συμπεράσματα για τη ζημία που διατυπώνονται στον κανονισμό (ΕΟΚ) αριθ. 665/90.
Ε. Τα συμφέροντα της Κοινότητας
(8) Επειδή δεν υποβλήθηκε κανένα νέο στοιχείο, επιβεβαιώνονται τα συμπεράσματα της Επιτροπής ότι είναι προς το συμφέρον της Κοινότητας να ληφθούν μέτρα.
Ζ. Ύψος του δασμού
(9) Οι προσωρινοί δασμοί αντιντάμπινγκ αντιστοιχούσαν στα περιθώρια του ντάμπινγκ που διαπιστώθηκαν, τα οποία ήταν χαμηλότερα από τα κατώτατα όρια της ζημίας που καθορίστηκαν για τους ιάπωνες εξαγωγείς οι οποίοι εξετάστηκαν χωριστά. Δεδομένου ότι επιβεβαιώνονται τα προσωρινά συμπεράσματα της Επιτροπής, το ύψος των οριστικών δασμών αντιντάμπινγκ πρέπει να είναι ίσο προς το ύψος των προσωρινών δασμών αντιντάμπινγκ.
Η. Είσπραξη του προσωρινού δασμού
(10) Λόγω των μεγάλων περιθωρίων ντάμπινγκ που διαπιστώθηκαν και της σοβαρής ζημίας που έχει προκληθεί στην κοινοτική βιομηχανία, θεωρείται αναγκαίο να εισπραχθούν εξ ολοκλήρου τα ποσά που έχουν κατατεθεί ως εγγύηση μέσω των προσωρινών δασμών αντιντάμπινγκ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται οριστικός δασμός αντιντάμπινγκ 23,3 % της καθαρής τιμής για το προϊόν ελεύθερο στα σύνορα της Κοινότητας, πριν από την επιβολή του δασμού, στις εισαγωγές σιδηροβορίου που υπάγεται στον κωδικό ΣΟ ex 7202 99 90 (κωδικός Taric 7202 99 90*20), καταγωγής Ιαπωνίας (πρόσθετος κωδικός Taric 8441), με εξαίρεση το σιδηροβόριο που κατασκευάζεται και εξάγεται από την Yahagi Iron Co. Ltd, Nagoya (πρόσθετος κωδικός Taric 8440), για το οποίο το ύψος του δασμού είναι 11,4 %.
2. Εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
Τα ποσά που έχουν κατατεθεί ως εγγύηση μέσω του προσωρινού δασμού αντιντάμπινγκ, δυνάμει του κανονισμού (ΕΟΚ) αριθ. 665/90, εισπράττονται οριστικά και εξ ολοκλήρου.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 1990.

Labels: 2
18
4
1